NARIADENIE KOMISIE (ES) č. 1086/2008
z 5. novembra 2008,
ktorým sa mení a dopĺňa nariadenie (ES) č. 1438/2003, ktoré stanovuje vykonávacie pravidlá pre politiku flotily Spoločenstva, ako je definované v kapitole III nariadenia Rady (ES) č. 2371/2002
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 12 ods. 1,
keďže:
(1)
V článku 12 nariadenia (ES) č. 2371/2002 sa ustanovuje, že Komisia zavedie pre každý členský štát referenčné úrovne vyjadrené v GT a kW pre celkovú kapacitu rybolovu rybárskych lodí Spoločenstva plaviacich sa pod vlajkou príslušného členského štátu. Tieto referenčné úrovne boli ustanovené v nariadení Komisie (ES) č. 1438/2003 z 12. augusta 2003, ktoré stanovuje vykonávacie pravidlá pre politiku flotily Spoločenstva, ako je definované v kapitole III nariadenia Rady (ES) č. 2371/2002 (2).
(2)
Podľa článku 1 nariadenia (ES) č. 1438/2003 sa uvedené nariadenie uplatňuje na kapacitu rybolovu rybárskych plavidiel Spoločenstva s výnimkou plavidiel, ktoré sú výlučne používané vo vodnom hospodárstve alebo sú zaregistrované v odľahlých regiónoch Francúzska, Portugalska a Španielska.
(3)
V poznámke pod čiarou 1 prílohy I k nariadeniu (ES) č. 1438/2003 sa ustanovuje, že referenčné úrovne sa môžu revidovať tak, aby sa zohľadnili plavidlá, ktoré existovali k 31. decembru 2002, ale neboli zahrnuté v štvrtom viacročnom usmerňovacom programe (MAGP IV) alebo neboli zaregistrované k dátumu, keď bola pripravovaná táto tabuľka.
(4)
Holandsko 26. septembra 2006 informovalo Komisiu, že viacero plavidiel, ktorých kapacita je v súčasnosti zahrnutá do referenčnej úrovne daného členského štátu, sa používa výlučne vo vodnom hospodárstve, a požiadalo Komisiu o zníženie referenčnej úrovne celkovej kapacity rybolovu rybárskych lodí Spoločenstva plaviacich sa pod vlajkou Holandska o 15 540 GT a 39 258 kW.
(5)
Súčasná referenčná úroveň pre flotilu Írska nezahŕňa časť maloobjemových plavidiel loviacich predovšetkým druhy nepodliehajúce kvóte. Aj keď kapacita pre tieto plavidlá bola zahrnutá do cieľov programu MAGP IV, registrácia týchto plavidiel nebola dokončená v čase ustanovenia referenčných úrovní. Írsko 4. apríla 2008 predložilo Komisii konečný zoznam plavidiel a požiadalo Komisiu, aby zodpovedajúcim spôsobom upravila referenčnú úroveň pre flotilu Írska. Okrem toho je tiež nutné vziať do úvahy kapacitu rybolovu bagrov na lov mušlí, ktoré neboli predtým zaregistrované. V dôsledku toho by sa mali referenčné úrovne pre Írsko zvýšiť o 1 719 GT a 14 608 kW.
(6)
Opatrenia ustanovené v tomto nariadení sú v súlade so stanoviskom Výboru pre rybolov a akvakultúru,
PRIJALA TOTO NARIADENIE:
Článok 1
Príloha I k nariadeniu (ES) č. 1438/2003 sa nahrádza textom v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. novembra 2008